### NN 98/2025 (4.7.2025.), Zakon o izmjenama i dopunama Zakona o odvjetništvu

HRVATSKI SABOR

1358

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O ODVJETNIŠTVU

Proglašavam Zakon o izmjenama i dopunama Zakona o odvjetništvu, koji je Hrvatski sabor donio na sjednici 27. lipnja 2025.

Klasa: 011-02/25-02/59

Urbroj: 71-10-01/1-25-2

Zagreb, 2. srpnja 2025.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA I DOPUNAMA ZAKONA O ODVJETNIŠTVU

Članak 1.

U Zakonu o odvjetništvu (»Narodne novine«, br. 9/94., 117/08., 50/09. – ispravak, 75/09., 18/11. i 126/21.) u članku 5.a iza stavka 3. dodaje se stavak 4. koji glasi:

»(4) Odredbe ovoga članka na odgovarajući se način primjenjuju i na odvjetnike iz država pristupnica Kodeksa o liberalizaciji kretanja kapitala i Kodeksa o liberalizaciji nevidljivih transakcija Organizacije za gospodarsku suradnju i razvoj.«.

Članak 2.

Naslov iznad članka 16. mijenja se i glasi: »Istražni zatvor«.

Članak 16. mijenja se i glasi:

»(1) Protiv odvjetnika ne smije biti određen istražni zatvor zbog kaznenog djela počinjenog u pružanju pravne pomoći bez prethodnog odobrenja vijeća nadležnog suda sastavljenog od troje sudaca.

(2) U slučaju određivanja istražnog zatvora zbog kaznenog djela počinjenog u pružanju pravne pomoći odvjetnik ima pravo tražiti da se o određivanju istražnog zatvora, osnovi određivanja i mjestu gdje se nalazi obavijesti Komora bez nepotrebnog odgađanja, o kojem pravu odvjetnik mora biti posebno poučen.

(3) Predstavnik Komore ili područnog zbora ima pravo na učinkovit pristup odvjetniku iz stavka 1. ovoga članka, a ovo se pravo može ograničiti samo ako je to nužno radi zaštite interesa postupka ili drugih važnih interesa.«.

Članak 3.

Iza članka 16. dodaju se naslov iznad članka i članak 16.a koji glase:

»Pravo na prisustvovanje raspravi i na obaviještenost

Članak 16.a

(1) Predstavnik Komore ili područnog zbora ima pravo prisustvovati na raspravi u postupku koji se protiv odvjetnika vodi u vezi s pružanjem pravne pomoći.

(2) Nadležna tijela kaznenog progona dužna su bez nepotrebnog odgađanja obavijestiti Komoru o napadu na odvjetnike ili ubojstvu odvjetnika ako postoji sumnja da su napad ili ubojstvo počinjeni zbog pružanja pravne pomoći, ako sami odvjetnici nisu u mogućnosti o tome obavijestiti Komoru i ako to na drugi način nije učinjeno dostupnim javnosti.«.

Članak 4.

Naslov iznad članka 17. mijenja se i glasi: »Pretraga odvjetnika, odvjetničkog ureda te drugih prostorija i pokretnina«.

Članak 17. mijenja se i glasi:

»(1) Pretragu odvjetnika, odvjetničkog ureda te drugih prostorija i pokretnina koje odvjetnik koristi u pružanju pravne pomoći može odrediti samo nadležni sud ako su za to ispunjeni zakonom propisani uvjeti.

(2) Kada se odredi pretraga iz stavka 1. ovoga članka, sud će o tome odmah obavijestiti Komoru i odvjetnički zbor na čijem se području nalazi ured u kojemu pretragu treba obaviti. Pretraga se ne smije započeti ni provesti bez nazočnosti ovlaštenog predstavnika Komore ili područnog zbora, osim ako se oni bez opravdanog razloga ne odazovu pravodobnom pozivu da prisustvuju pretrazi.

(3) Pretrazi je dužan prisustvovati sudac koji je izdao nalog za pretragu ili drugi sudac kojeg on na to ovlasti, koji će odlučiti o tome koje će se isprave i predmeti pregledati.

(4) Kod pretrage iz stavka 1. ovoga članka ne smije biti povrijeđena tajnost isprava i predmeta na štetu stranaka.

(5) Pretraga iz stavka 1. ovoga članka ograničit će se na pregled samo onih isprava i samo onih predmeta koji su u izravnoj vezi s postupkom u kojem se pretraga provodi.

(6) Dokazi pribavljeni u protivnosti s odredbama ovoga članka ne mogu se upotrijebiti u postupku protiv odvjetnika i njegovih stranaka.«.

Članak 5.

U članku 18. stavak 2. mijenja se i glasi:

»(2) Visinu nagrade za rad odvjetnika prilikom obrana po službenoj dužnosti te obrana na teret proračunskih sredstava i odvjetnika kao opunomoćenika žrtve kaznenog djela pravilnikom utvrđuje ministar nadležan za poslove pravosuđa.«.

Članak 6.

Iza članka 36.h dodaje se članak 36.i koji glasi:

»Članak 36.i

Odredbe ove glave na odgovarajući se način primjenjuju na odvjetnike iz država pristupnica Kodeksa o liberalizaciji kretanja kapitala i Kodeksa o liberalizaciji nevidljivih transakcija Organizacije za gospodarsku suradnju i razvoj.«.

Članak 7.

U članku 48. stavku 1. točki 2. iza riječi: »Europskom gospodarskom prostoru« dodaju se riječi: »ili države pristupnice Kodeksa o liberalizaciji kretanja kapitala i Kodeksa o liberalizaciji nevidljivih transakcija Organizacije za gospodarsku suradnju i razvoj,«.

Članak 8.

(1) Ministar nadležan za poslove pravosuđa uskladit će pravilnik iz članka 5. ovoga Zakona s odredbama ovoga Zakona u roku od 60 dana od dana stupanja na snagu ovoga Zakona.

(2) Hrvatska odvjetnička komora uskladit će svoj Statut i druge opće akte s odredbama ovoga Zakona u roku od 60 dana od dana stupanja na snagu ovoga Zakona.

Članak 9.

Ovaj Zakon stupa na snagu osmoga dana od dana objave u »Narodnim novinama«.

Klasa: 022-02/25-01/38

Zagreb, 27. lipnja 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.